**Asento** on ihmisen tai eläimen keskikehon, pään ja raajojen muoto ja suunta. Yleisimpiä perusasentoja ovat seisoma-asennot, istuma-asennot ja makuuasennot. Erilaisten toimintojen kuten synnytyksen, seksin, ulostamisen ja joogan aikana hyödynnetään erilaisia tarkoitukseen sopivia asentoja. Asennolla on vaikutus ryhtiin ja sitä kautta etenkin selän terveyteen. Asennolla voi myös viestiä.

Perusasennot
------------

Sotilaita yhdenmukaisessa seisoma-asennossa tekemässä kunniaa.
### Seisoma-asento

Seisoma-asennossa keho on pystysuorassa ja paino on jaloilla. Seisoma-asento ei ole staattinen, vaan se edellyttää paljonkin toimintaa kehon eri osissa.

Käsiseisonnassa tekijä seisoo suorana käsillään, jalat ylöspäin.

#### Terveysvaikutukset

Seisominen sinänsä ei ole haitallista kehon terveydelle, mutta paljon seisovilla ihmisillä saattaa esiintyä jalkakipuja, lihasjännityksiä sekä alaselän kipuja. Oikea ryhti on tärkeää selän terveyden kannalta: huono ryhti aiheuttaa muun muassa nivelrikkoa.

### Istuma-asento

Lattialla sääret ristissä istuva nainen.
*Pääartikkeli: Istuminen*
Istuma-asennossa paino on takapuolella. Istuma-asentojen kirjo on suuri. Istuttaessa lantionivelessä on n. 140–90 asteen kulma. Länsimaissa istutaan yleensä istuimen päällä, kuten tuolilla, satulatuolilla, sohvalla ja autossa. Aasiassa istutaan usein lattialla, jolloin sääret on taitettu saman jalan reiden alle tai polvet on koukussa ja sääret ristissä.

Lootusasento on erityisesti joogan asanana käytetty istuma-asento. Lootusasennossa jalat ovat ristissä ja jalkaterät nostetaan vastakkaisten reisien päälle.

Spagaatissa jalat ovat täysin ojennettuina joko sivuille tai eteen ja taakse.

#### Terveysvaikutukset

Välilevyjen kannalta haitattomin kulma lanteessa on joidenkin tutkimusten mukaan 135 astetta tai suurempi. Viranomaisten ja monen lääketieteen edustajan suosittelema 90 asteen kulma selän ja reisien välillä sen sijaan kuormittaa välilevyjä haitallisella tavalla.

### Kyykkyasento

Kyykkyasento
Kyykkyasennossa jalkapohjat ovat maassa ja polvet sekä lantionivel ovat mahdollisimman pienessä kulmassa. Ylävartalo on yleensä suorassa ja paino jakautuu tasaisesti kummallekin jalalle. 

### Makuuasento

Makuuasento on lepo-asento, jossa keho on vaakatasossa selällään, mahallaan tai kyljellä, ja suorassa tai koukussa. Kyljellä maatessaan jalat ovat usein hieman koukussa.

Ensiavussa tajuton potilas laitetaan tietynlaiseen kylkiasentoon.

### Muita asentoja

* Kumarrus
* Polvistuminen
* Päälläseisonta
* Sikiöasento
* Konttausasento

Tilanteenmukaiset asennot
-------------------------

### Synnytysasennot

Synnytyksen voi suorittaa monessa eri asennossa, joilla on erilaiset vaikutukset synnytyksen helppouteen ja synnytyskipuun. Pystyasennot kuten seisominen, istuminen ja kyykky saattavat olla helpompia kuin makuuasennot. Synnyttää voi myös konttausasennossa tai polvistuen etunojassa.

### Seksiasennot

*Pääartikkeli: Luettelo seksiasennoista*
Seksiä voi harrastaa lukemattomissa erilaisissa asennoissa.

### Jooga-asennot

*Silta*, eräs jooga-asana
Asanat ovat joogassa käytettäviä asentoja.

### Ulostamisasennot

Länsimaissa yleisin ulostamisasento on istuma-asento. Joidenkin asiantuntijoiden ja tutkimusten mukaan kyykkyasento on kuitenkin ihmiselle luonnollisin ja terveellisin ulostamisasento. Kyykkyasennossa ulosteen ja sen ulostulokohdan välillä ei ole kulmaa. Näin ulostaessa ei tarvitse ponnistaa, mikä voisi aiheuttaa peräpukamia. Hyvä ulostamisasento auttaa myös peräsuolen tyhjenemistä ja ehkäisee ummetusta. Sisätautien erikoislääkäri Pertti Mustajoen mukaan paras ulostusasento on sellainen, jossa pöntöllä istuessa polvet ovat lonkkien tasoa korkeammalla. Tällainen asento voi olla vaikea saada suomalaisilla WC-istuimilla ilman jalkakoroketta.

Viestintänä
-----------

Asento voi olla ruumiinkieltä, jolla ihminen tai eläin viestii, usein tiedostamattomasti, omia asenteitaan, tunteitaan tai suhtautumistaan toisiin.

Lähteet
-------

1. ↑  Abstract Kinematic and kinetic validity of the inverted pendulum model in quiet standing, NIH
2. ↑  Riitta Saarikoski, Minna Stolt ja Irmeli Liukkonen: Pystyasennon merkitys ja säätely  8.11.2010. Duodecim Terveyskirjasto.  Arkistoitu 13.5.2014. Viitattu 4.6.2012.
3. ↑  Zazen-ohjeet Kajo Zendo. Viitattu 10.3.2014.
4. 1 2  RSNA2006 (Arkistoitu – Internet Archive)
5. ↑  EN 1335 osat 1-3
6. ↑  Synnytysasennot Bebesinfo.fi.  Arkistoitu 12.5.2014. Viitattu 11.5.2014.
7. 1 2  Daniel Lametti: Don't Just Sit There!  2010. Slate. Viitattu 11.5.2014.
8. ↑  Sinäkin käyt väärin vessassa – Saatat jopa sairastua!  21.11.2012. Studio55. Viitattu 11.5.2014.
9. ↑  Pertti Mustajoki: Ummetus  30.12.2013. Terveyskirjasto, Lääkärikirja Duodecim. Viitattu 11.5.2014.
10. ↑  Judith Holler, Franziska Hartung & Charlotte Poulisse: What is body language? Max Planck Institute for Psycholinguistics.  Arkistoitu 10.1.2017. Viitattu 31.1.2017.